钦定古今图书集成/明伦汇编/氏族典/第393卷 > 李稷
## 钦定古今图书集成/明伦汇编/氏族典/第393卷 > 李稷

按《宋史徐禧传》，“李稷，字长卿，邛州人。父绚，龙图阁直
学士。稷用荫历管库，权河北西路转运判官，徙东路，
俄提举蜀部茶场。甫两岁，羡课七十六万缗，擢盐铁
判官。诏推扬其功，以劝在位，遂为陕西转运使。与李
察皆以苛暴著称，时人语曰：‘宁逢黑煞，莫逢稷察’。”种
谔起兴灵议，稷闻之，亦上言可令边面诸将各出兵
挠之。及出境，稷督饷，民多散逸。削两秩，贬为判官。永
乐既城，稷辇金银钞帛充牣其中，欲夸示徐禧，以为
城甫就而中已实。积金既多，故受围愈急，而稷守之
不敢去，以及于难。